CELEX: 32019R0905
Language: lv
Date: 2019-03-13 00:00:00
Title: Komisijas Deleģētā regula (ES) 2019/905 (2019. gada 13. marts), ar ko groza Deleģēto regulu (ES) 2018/2034, ar kuru izveido 2019.–2021. gada izmetumu plānu dažām demersālajām zvejniecībām, kas darbojas ziemeļrietumu ūdeņos

4.6.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 145/2
               
            
         KOMISIJAS DELEĢĒTĀ REGULA (ES) 2019/905
         (2019. gada 13. marts),
         ar ko groza Deleģēto regulu (ES) 2018/2034, ar kuru izveido 2019.–2021. gada izmetumu plānu dažām demersālajām zvejniecībām, kas darbojas ziemeļrietumu ūdeņos
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes 2013. gada 11. decembra Regulu (ES) Nr. 1380/2013 par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (1), un jo īpaši tās 15. panta 6. punktu un 18. panta 1. un 3. punktu,
         tā kā:
         
                     (1)
                  
                  
                     Regulas (ES) Nr. 1380/2013 mērķis ir pakāpeniski izskaust izmetumus visās Savienības zvejniecībās, ieviešot izkraušanas pienākumu attiecībā uz tādu sugu nozvejām, kurām noteikti nozvejas limiti.
                  
               
                     (2)
                  
                  
                     Lai īstenotu izkraušanas pienākumu, ar Regulas (ES) Nr. 1380/2013 15. panta 6. punktu Komisija ir pilnvarota, pamatojoties uz kopīgiem ieteikumiem, kurus izstrādājušas dalībvalstis, kas apspriedušās ar attiecīgajām konsultatīvajām padomēm, ar deleģēto aktu pieņemt izmetumu plānus uz sākotnējo laikposmu, kas nav ilgāks par trim gadiem un ko var atjaunot uz vēl vienu trīs gadu laikposmu.
                  
               
                     (3)
                  
                  
                     Beļģija, Spānija, Francija, Īrija, Nīderlande un Apvienotā Karaliste ir tiešā veidā ieinteresētas ziemeļrietumu ūdeņu zvejniecību pārvaldībā. Pēc apspriešanās ar Ziemeļrietumu ūdeņu konsultatīvo padomi un Pelaģisko krājumu konsultatīvo padomi minētās dalībvalstis 2018. gada 31. maijā iesniedza Komisijai jaunu kopīgu ieteikumu par 2019.–2021. gada izmetumu plānu dažām demersālajām zvejniecībām, kas darbojas ziemeļrietumu ūdeņos. Kopīgais ieteikums ticis grozīts 2018. gada 30. augustā.
                  
               
                     (4)
                  
                  
                     Pamatojoties uz minēto kopīgo ieteikumu, ar Komisijas Deleģēto regulu (ES) 2018/2034 (2) dažām ziemeļrietumu ūdeņu demersālajām zvejniecībām tika izveidots izmetumu plāns, kas minētajās zvejniecībās piemērojams 2019.–2021. gadā.
                  
               
                     (5)
                  
                  
                     Beļģija, Spānija, Francija, Īrija, Nīderlande un Apvienotā Karaliste 2018. gada 14. novembrī iesniedza jaunu kopīgu ieteikumu, kurā ierosināti trīs labojumi izmetumu plānā, kas izveidots ar Deleģēto regulu (ES) 2018/2034.
                  
               
                     (6)
                  
                  
                     Saskaņā ar Regulas (ES) Nr. 1380/2013 18. panta 2. punktu Komisijai jāveicina dalībvalstu sadarbība, vajadzības gadījumā turklāt nodrošinot, ka no attiecīgajām zinātniskajām struktūrām ir saņemts zinātnisks pienesums. Pirms Deleģētās regulas (ES) 2018/2034 pieņemšanas no attiecīgām zinātniskajām struktūrām ticis saņemts zinātniskais pienesums, ko izskatījusi Zivsaimniecības zinātnes, tehnikas un ekonomikas komiteja (ZZTEK). Jaunajā kopīgajā ieteikumā ierosināti tehniska rakstura labojumi, kuri aplūkoti jau saņemtajā zinātniskajā pienesumā.
                  
               
                     (7)
                  
                  
                     2016. gada 13. aprīļa Iestāžu nolīgums par labāku likumdošanas procesu – konkrēti, tā 28. punkts – paredz, ka Komisija pirms deleģētā akta pieņemšanas apspriežas ar katras dalībvalsts ieceltiem ekspertiem. Jaunajā kopīgajā ieteikumā ierosinātie pasākumi ir saskaņā ar atzinumu, ko sniegusi Zvejniecības ekspertu grupa, kurā darbojas 28 dalībvalstu pārstāvji, Komisija, kā arī Eiropas Parlaments novērotāja statusā.
                  
               
                     (8)
                  
                  
                     Pirmkārt, jaunajā kopīgajā ieteikumā ierosināts labot “Seltra tipa plātnes” definīciju, kas noteikta Deleģētajā regulā (ES) 2018/2034, jo minētā definīcija neatbilst 2018. gada 31. maija kopīgajam ieteikumam.
                  
               
                     (9)
                  
                  
                     Otrkārt, jaunajā kopīgajā ieteikumā ierosināts svītrot prasību izmantot ļoti selektīvus zvejas rīkus attiecībā uz Norvēģijas omāru, kas nozvejots ar traļiem ar traļu durvīm, jo 2018. gada 31. maija kopīgajā ieteikumā un tādējādi arī Deleģētajā regulā (ES) 2018/2034 šī prasība bija iekļauta kļūdaini.
                  
               
                     (10)
                  
                  
                     Visbeidzot, jaunajā kopīgajā ieteikumā ierosināts no dažu tehnisko pasākumu darbības jomas, kuru mērķis ir uzlabot selektivitāti Īrijas jūrā, izslēgt karalisko ķemmīšgliemeņu demersālo zvejniecību, jo 2018. gada 31. maija kopīgajā ieteikumā un attiecīgi Deleģētajā regulā (ES) 2018/2034 nebija paredzēts iekļaut minēto zvejniecību šo tehnisko pasākumu darbības jomā.
                  
               
                     (11)
                  
                  
                     Tādēļ būtu attiecīgi jāgroza Deleģētā regula (ES) 2018/2034.
                  
               
                     (12)
                  
                  
                     Šajā regulā paredzētie pasākumi tieši ietekmē Savienības kuģu zvejas sezonas plānošanu un saistītās saimnieciskās darbības, tāpēc šai regulai būtu jāstājas spēkā tūlīt pēc tās publicēšanas. Ņemot vērā to, ka ar Deleģēto regulu (ES) 2018/2034 izveidotais izmetumu plāns ir piemērojams no 2019. gada 1. janvāra, šī regula būtu jāpiemēro ar atpakaļejošu spēku no 2019. gada 1. janvāra,
                  
               IR PIEŅĒMUSI ŠO REGULU.
         
            1. pants
            Deleģēto regulu (ES) 2018/2034 groza šādi:
            
                        1)
                     
                     
                        regulas 2. panta 2. punktu aizstāj ar šādu:
                        
                           “2.   “Seltra tipa plātne” ir selektivitātes ierīce:
                           
                                       a)
                                    
                                    
                                       ko veido augšējā plātne, kuras (rombveida) linuma acu izmērs ir vismaz 270 mm, vai augšējā plātne, kuras (kvadrātveida) linuma acu izmērs ir vismaz 300 mm, un kas novietota paralēlskaldņa formas segmentā, kurš izgatavots no četrām plātnēm un atrodas āmja taisnajā posmā;
                                    
                                 
                                       b)
                                    
                                    
                                       kas ir vismaz 3 metrus gara;
                                    
                                 
                                       c)
                                    
                                    
                                       kas ir novietota ne vairāk kā 4 metru atstatumā no āmja savelkamās stropes; un
                                    
                                 
                                       d)
                                    
                                    
                                       ir visā traļa paralēlskaldņa formas segmenta augšējās plātnes platumā (no šuves līdz šuvei).”;
                                    
                                 
                     
                  
                        2)
                     
                     
                        regulas 3. panta 1. punkta d) apakšpunktu aizstāj ar šādu:
                        
                                    “d)
                                 
                                 
                                    Norvēģijas omāram (Nephrops norvegicus), kas ICES 6.a rajonā ne vairāk kā 12 jūras jūdžu attālumā no krasta nozvejots ar traļiem ar traļa durvīm, kuru linuma acs izmērs ir 80–110 mm.”;
                                 
                              
                  
                        3)
                     
                     
                        ar šādu teikumu aizstāj 10. panta 4. punkta otro teikumu:
                        “Šo noteikumu nepiemēro kuģiem, kuru nozvejā Norvēģijas omārs veido vairāk nekā 30 % vai karaliskās ķemmīšgliemenes veido vairāk nekā 85 %.”
                     
                  
         
            2. pants
            Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2019. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2019. gada 13. martā
            
               
                  Komisijas vārdā –
               
               
                  priekšsēdētājs
               
               Jean-Claude JUNCKER
            
         
         
            (1)  OV L 354, 28.12.2013., 22. lpp.
         
         
            (2)  Komisijas 2018. gada 18. oktobra Deleģētā regula (ES) 2018/2034, ar kuru izveido 2019.–2021. gada izmetumu plānu dažām demersālajām zvejniecībām, kas darbojas ziemeļrietumu ūdeņos (OV L 327, 21.12.2018., 8. lpp.).